ร้านนี้เป็นทั้งร้านอาหารและที่เที่ยวกลางคืนในที่เดียวกัน แต่ถ้าให้ชัดๆ เลย ผมว่าส่วนมากจะมองร้านนี้เป็นร้านเที่ยวมากกว่าครับ  มีโซนให้นั่งทั้งข้างในและนอกห้องแอร์  ด้านในจะเน้นนั่งชิลๆ กินอาหารสบายๆ หล่อๆ สวยๆ มีดนตรีสด acoustic ให้ฟัง  ด้านนอกไว้สำหรับแด๊นซ์กระจายดนตรีสดเสียงดังๆ ชนแก้วกันให้สนุก ...  อาทิตย์ก่อน (วันศุกร์) นัดเพื่อนๆ มาเที่ยวกัน ก็เริ่มจากกินอาหารในห้องแอร์ก่อน พอเริ่มดึกก็เดินออกมาที่โต๊ะที่จองไว้

ร้านนี้เท่าที่ผมสังเกตมาหลายครั้ง ถ้าเป็นวันเสาร์ เหมือนคนจะน้อยๆ ต้องรอถึงดึกมากๆๆ ถึงจะเริ่มคึกคักครับ แต่ถ้าวันศุกร์นี่ คนจะแน่นเร็วกว่ามาก สนุกสนานคึกคักกันอย่างเร็ว

ราคาแอลกอฮอล์และ mixer ที่นี่จะสูงกว่าร้านอื่นๆ ครับ  เช็ลบิลออกมาคงไม่ต้องแปลกใจครับ ฮ่าๆ
แล้วก็ร้านนี้มักจะมีจัดปาร์ตี้อยู่เรื่อยๆ และมีธีมงานอยู่ตลอด ให้ลูกค้าได้จัดเต็มแต่งตัวกันให้สุด

[ ที่จอดรถ ]
ที่จอดภายในร้านจะไว้สำหรับ Valet ทั้งหมด ส่วนมากก็จะจอดตามถนนหน้าร้านครับ ซึ่งจอดได้ทั้งสองฝั่ง จะมีคนคอยโบกรถให้

[ ดนตรีสด ]
ร้านนี้เป็นอีกร้านนึงที่หลายคนจะชอบวงดนตรีสดที่เล่นอยู่ที่ร้านนี้ เห็นคนรู้จักก็มีจ้างไปเล่นดนตรีตอน after party ของงานแต่งงานด้วย

[ คนที่ไปเที่ยว ]
หนุ่มๆ สาวๆ ที่มาเที่ยวร้านนี้ การันตีได้เลยว่าดูดีกว่าร้านอื่นแน่นอน แล้วก็เป็นร้านที่มาทีไรก็มักจะต้องเจอดารา/นักแสดง/วีเจ เป็นประจำ อย่างน้อยๆ 3-4 คน ... เมื่อคืนเจอเยอะหน่อยเพราะคุณหนิง (ดารา) จัดงานวันเกิดที่ร้าน เลยมีดาราคนอื่นๆ มาอวยพรวันเกิดกันด้วย

[ พูดถึงอาหารซักหน่อย ]
อาหารจะเป็นอาหารอิตาเลี่ยนเป็นหลัก แต่ก็มีเมนูอาหารไทยด้วยอีกเล่มนึง 

- สปาเก็ตตี้เบคอน พริกแห้ง จานนี้ผมไม่ค่อยติดใจนะ ไม่รู้ทำมาพลาดรึเปล่า รสชาติค่อนข้างจืดไป ความเผ็ดจากพริกแห้งมันไม่ค่อยมี
- Sear Tuna มากี่ทีก็สั่งทุกครั้ง อร่อยดีครับ เสิร์ฟมาที่ไม่ใหญ่มาก เหมาะสำหรับ 2-3 คน
- Pizza มีให้เลือกหลายหน้า ผมสั่ง Parma Ham แบ่งครึ่งกับ Seafood   ลองแล้วชอบ Parma Ham มากกว่า  แต่ Seafood ก็ได้เครื่องมาค่อนข้างเยอะสะใจดีครับ

สรุปคือชอบนะครับร้านนี้ ถามว่าอยากกลับมาร้านนี้อีกมั้ย อยากครับแต่คงไม่บ่อย เพราะราคาเครื่องดื่มแอลกอฮอล์ค่อนข้างสูงกว่าร้านอื่น  ต้องเสียเงินเยอะต่อการเที่ยวหนึ่งคืน  แถมยังมีตัวเลือกร้านอื่นที่อยู่ไม่ไกลแถวหลังสวนด้วย ... ก็แล้วแต่คนชอบหล่ะครับ ถ้าชอบแบบร้านไม่แออัดมาก เจอหนุ่มหล่อสาวสวยเยอะๆ ก็ต้องร้านนี้เลย :)
